google/wiki40b huggingface dataset:
Tuniso dinaras

Etimologija

Pavadinimas „dinaras“ yra siejamas su senovės romėnų laikais cirkuliavusia sidabrine moneta – denaru. Ji buvo naudota imperijos Afrikos provincijoje, teritorijoje kurioje buvo Kartagina, o dabar egzistuoja Tuniso valstybė.

Istorija

Dinaras, kaip Tuniso valiuta, buvo pristatytas 1960 m. ir pakeitė iki tol naudotą Tuniso franką. Valdžios sprendimu pastarasis nebuvo devalvuotas kaip buvo 1958 m. padaryta su Prancūzijos franku. Keitimo kursas buvo susietas su JAV doleriu santykiu 1 dinaras = 2,38 JAV dolerių. Šis kursas išliko iki pat 1964 m. kai šalies valiuta nuvertėjo iki 1,9 dolerio už dinarą.
FK Švyturys Marijampolė

Istorija

Komandos gyvavimo pradžia laikomi 2000 m., ją subūrė du marijampoliečiai Romualdas Švedkauskas ir Alvydas Meštaras. Komanda pasivadino „Švyturio“ alaus garbei. Suburti komandą paskatino noras reprezentuoti Marijampolę ne tik profesionaliam futbolo lygyje. Be pagrindinę „Sūduvos“ komandą atstovaujančių futbolininkų mieste buvo gausu įvairaus amžiaus futbolininkų, kurie futbolą laikė savo gyvenimo būdu ir veržėsi sportuoti bent megėjišku lygiu.
Komandos pagrindą sudaro iš Marijampolės kilę arba šiuo metu čia gyvenantys ir dirbantys žmonės. Kai kurie įvairiu laiku ir įvairiame lygmenyje yra atstovavę „Sūduvos“ jaunimo bei pagrindinę komandą. Klube yra Andrius Larčenka, Saulius Kraipavičius, Audrius Ramonas, Donatas Vencevičius
Komanda yra daugkartinė III lygos Marijampolės apskrities pirmenybių, Marijampolės miesto ir apskrities salės futbolo čempionatų nugalėtoja. Klubo narių pagrindu sudaryta komanda 3 kartus tapo prizininkais atstovaudama miestui „Žalgirio“ sporto draugijos organizuojamose dirbančiųjų olimpiadose, vadinamose „Žalgiriadose“. 2007 m. komanda nustebino futbolo visuomenę patekdama į 4-ąjį LFF taurės turnyro etapą, kur tik po 11 m baudinių serijos nusileido „Kauno jėgerių“ komandai.
Turovo Evangelija

Turovo Evangelija (brus. Тураўскае Евангелле) – rankraštinė evangelija, parašyta XI a. kirilicos raštu. Laikoma vienu seniausių slavų raštijos paminklų.
Iš rankraščio išlikę tik 10 lapų. Jie 1865 m. rasti Turove, Vilniaus gimnazijos piešimo mokytojo. Rankraštis nugabentas į Vilniaus viešąją biblioteką. 1868 m. atliktas chromatografinis leidimas, o 1869 m. – Piotro Gildebranto parengta teksto analizė.
Evangelija parašyta ant pergamento. Lapai 22,2 cm ilgio, 17,8 cm pločio, suliniuoti į 17-18 eilučių. Išlikusiuose lapuose yra 11 inicialų, su raidėmis O, R ir V, nuspalvintų mėlynai, žaliai ir raudonai. Dviejuose lapuose yra 1508 ir 1513 m. įrašai, priskiriami kunigaikščiui Konstantinui Ostrogiškiui.
Evangelija saugoma Lietuvos mokslų akademijos bibliotekoje.
Pivašiūnai

Geografija

Kaimas yra Pivašiūnų moreniniame masyve (Dzūkų aukštuma). Netoli kaimo stūkso Pivašiūnų piliakalnis, šiaurės rytuose telkšo Ilgio ežeras, šiaurės vakaruose yra Pivašiūnų miškas ir Pivašiūnų geomorfologinis draustinis, žvyro telkinys.
Ulrich Bracker

Ulrichas Brakeris (vok. Ulrich Bracker; g. 1953 m. Vokietija) - vokiečių teisininkas, notaras, nuo 2001 m. Bavarijos notarų rūmų pirmininkas.

Biografija

Baigė teisę. 1979 m. Miuncheno universitete apgynė disertaciją tema „Įmonės perėmimas ir įmonės santvarka“ (vok. „Betriebsübergang und Betriebsverfassung“), teisės mokslų daktaras.
Nuo 1984 m. Bavarijos notarų rūmų direktorius, nuo 1993 m. valdybos narys. Dirba notaru Aukštutinėje Bavarijoje, Weilheim in Oberbayern.
Po Helmut Schippel mirties perėmė Vokietijos notariato įstatymo (vok. Bundesnotarordnung) standartinio komentaro leidimą.
Vokietijos federalinių notarų rūmų Europos reikalų komiteto narys.
Žaslių kautynės

Žaslių kautynės vyko 1919 m. balandžio 2-8 d. tarp Lietuvos ir Sovietų Rusijos karinių pajėgų. Vieta - Strošiūnų, Pajautiškių, Guronių, Žaslių geležinkelio stoties ir Žaslių miestelio apylinkės.  Kautynių metu dalyvavo apie 1400 Lietuvos karių: iš jų žuvo 4, sužeisti 40 ir dingo be žinios 20 kareivių. Žuvusieji lietuvių kariai buvo iškilmingai palaidoti 1919 m. balandžio 10 d. Žiežmarių kapinėse.
Teofilė Magdalena Radvilaitė

Biografija

Buvo Leono Mykolo Radvilos duktė.

Šeima

Ištekėjo už Stanislovo Bžostovskio, vėliau už Rusijos generolo Hermano Gustavo Ferseno (Ivano Ferseno pusbrolio).
Gliese 436 b

Gliese 436 b (GI 436 b) – egzoplaneta, savo skersmenimi ir mase artima Neptūnui, orbita skriejanti aplink raudonąją nykštukę Gliese 436, kuri yra Liūto žvaigždyne, nuo Žemės nutolusi 33 šm. Tai viena planeta iš kandidačių, už Saulės sistemos ribų, kurioje gali būti vandens.

Atradimas

Gliese 436 b buvo atrasta 2004 metais, egzoplanetų medžiotojų Dr. Paul Butler ir Geoffrey Marcy komandos dėka, JAV, Kalifornijos valstijoje, Vašingtono universitete. Kartu su 55 cancri e buvo pirmosios naujos klasės planetos, savo dydžiais ir masėmis artimos Neptūnui. 2007 metais, buvo stebėtas planetos tranzitas prie žvaigždės.

Fizinės charakteristikos

Gliese 436 b yra nutolusi nuo raudonosios nykštukės Gliese 436 tik 4,37 mln. km (0,0291 a.v.), dėl to planetos paviršius įkaista net iki 439 °C. Aplink savo motininę žvaigždę apskrieja maždaug per 2,6 Žemės paras. Ji yra 4,327 karto didesnė ir 22,2 karto masyvesnė už Žemę.
Pagal teorinius modelius egzoplanetos paviršius padengtas suspausto „karštojo ledo“ sluoksniu, o atmosfera susideda iš vandenilio ir helio dujų. Gliese 436 b paviršiuje dėl aukštesnio slėgio „karštasis ledas“ yra suslėgtas, netgi tokioje aukštoje temperatūroje jis gali išlikti kietos būsenos. Taigi, šioje egzoplanetoje nelabai tiktų sąlygos gyvybei egzistuoti.
Raymond Leppard

Biografija

1948–1952 m. mokėsi Kembridžo universitete. Daugiausia dirigavo XVII–XVIII a. kompozitorių (Georgas Frydrichas Hendelis, Jozefas Haidnas, Volfgangas Amadėjus Mocartas) kūrinius, pats atlikdavo skaitmeninio boso partiją. 1959 m. debiutavo Londono Covent Garden teatre, 1962 m. – Glyndeburno operos teatre.
Jo pastangomis naujai redaguota, publikuota, pastatyta ir įrašyta XVII a. italų operų, tarp jų – K. Monteverdžio „Orfėjas“, „Uliso sugrįžimas į tėvynę“, F. Kavalio „Ormindas“ ir kitos. 1973–1980 m. vadovavo BBC Northern Symphony Orchestra, 1987–2001 m. – Indianapolio (JAV) simfoniniam orkestrui.
Koncertavo kaip klavesinininkas ir pianistas – skambino XVII a. – XIX a. pradžios kompozitorių kūrinius.
Pečiuliai (Molėtai)

Istorija

1653 m. minimas Videniškių krikšto metrikų knygoje.
Jérôme Boateng

Karjera

Karjerą pradėjo 1994 m. Berlyno Tennis Borussia Berlin jaunimo klube. 2002 m. persikėlė į Hertha BSC Berlin jaunių komandą. 2006 m. debiutavo rezervinėje komandoje, po metų pagrindinės komandos sudėtyje. Nuo 2007 iki 2010 m. atstovavo Hamburger SV klubui. Hamburgo klubui padėjo pasiekti du UEFA Europos lygos pusfinalius. 2010–2011 m. žaidė Anglijos Manchester City FC klube. Nuo 2011 m. FC Bayern München klubo žaidėjas.
Su Vokietijos U-21 rinktine, laimėjo 2009 m. UEFA Europos jaunimo iki 21 m čempionatą. Tais pačiais metais buvo pakviestas atstovauti Vokietijos vyrų futbolo rinktinei. Yra žaidęs 2010 m. pasaulio čempionate, UEFA Euro 2012 m. čempionate, 2014 m. pasaulio čempionate bei UEFA Euro 2016 m. čempionate.
Turi turi du brolius – Džordžą ir Keviną. Visi broliai atstovauja skirtingoms nacionalinėms rinktinėms – Ganai, Nyderlandams ir Vokietijai.
Billboard Türkiye

Türkiye Top 20

Türkiye Top 20 yra oficialus singlų topas Turkijoje. Skelbiamas nuo 2006 m.

Kiti topai

Taip pat rengiamas muzikos įrašų topas, kuriame skelbiamos tik dainos turkų kalba arba tos, kurios atliekamos turkų atlikėjų. Dar yra roko muzikos topas, pavadinimu Turkish Rock Top 20 Chart.
Rymantas Kvietkauskas

Biografija

1976 m. baigė Vilniaus inžinerinį statybos institutą. 1988 m. technikos mokslų kandidatas.
Nuo 1976 m. Vilniaus inžinerinio statybos instituto (1991–1996 m. Vilniaus technikos universitetas, nuo 1996 m. Vilniaus Gedimino technikos universitetas) darbuotojas, 1978–1986 m. dėstytojas. 1986–1992 m. Statybos ministerijos tresto „Orgtechstatyba“ (nuo 1991 m. Valstybinis statybinių konstrukcijų tyrimo ir bandymo centras) konstrukcijų bandymo laboratorijos vyr. konstruktorius, 1992–1994 m. technikos direktorius, nuo 1994 m. bendrovės „Statybinių konstrukcijų laboratorija“ direktorius. Nuo 1999 m. dar ir Vilniaus Gedimino technikos universiteto dėstytojas.

Mokslinė veikla

Mokslinių darbų svarbiausios sritys: statybinių konstrukcijų laboratoriniai bandymai, technikos ekspertizė, stiprinimo būdai, polimerinių medžiagų naudojimas statyboje, inžinerinė grafika. Išbandė daugiau kaip 600 surenkamųjų gelžbetonio konstrukcijų, 2004–2008 m. atliko daugiau kaip 110 pastatų konstrukcijų ekspertizių, vadovavo pastatų bandymams Vilniuje, Kaune, Minske, Rygoje, dalyvavo tiltų bandyme Vilniuje ir Kaune, vadovavo ir pats darė pastatų rekonstrukcijos projektus. Paskelbė daugiau kaip 30 mokslinių straipsnių. Parašė mokomųjų knygų, parengė metodinių ir kiti leidinių.
Gendalfas

Gendalfo žygiai

Knygoje „Hobitas“ Gendalfas sušaukė nykštukus ir pasikvietė hobitą Bilbą Beginsą, kad šie išvaduotų Deilo miestą nuo siautėjančio slibino Smogo. „Žiedų valdove“ Gendalfas Morajos kasyklose kovėsi prieš Balrogą žūtbūtinėje kovoje, kol abu nukrito į bedugnę. Tačiau Gendalfas nemirė, ir iš Gendalfo Pilkojo tapo Gendalfu Baltuoju. Burtininkas taip pat išvadavo karalių Teodeną nuo piktų Sarumano kerų ir Grimos Šliužburnio melo.
Vartų linijos technologija

Vartų linijos technologija (angl. Goal-line technology) padeda futbolo teisėjams nustatyti, ar buvo įmuštas įvartis. Technologijos pagalba iš karto tiksliai nustatoma, ar kamuolys kirto vartų liniją.
2012 m. liepos 5 d. Tarptautinė futbolo asociacijų valdyba oficialiai patvirtino vartų linijos technologijos naudojimą. Tų metų pabaigoje FIFA patvirtino šios technologijos naudojimą 2014 m. FIFA Pasaulio futbolo klubų taurės rungtynėse. Nuo 2013 m. šią technologiją naudoja JAV Major League Soccer lyga.
Pirmą kartą tarptautinio lygio varžybose ši technologija bus naudojama XX pasaulio futbolo čempionate Brazilijoje. Įranga bus įrengta visuose 12 stadionų. Kiekviename jų bus įrengtos 14 vaizdo kamerų, fiksuosiančių kamuolio judėjimą. Įvartis bus matuojamas kelių milimetrų tikslumu. Teisėjai gaus pranešimą apie įvartį mažiau nei per vieną sekundę.
Indijos nacionalinis kalendorius

Indijos nacionalinis kalendorius, arba Saka kalendorius – oficialiai Indijoje, kartu su Vikram Samvat kalendoriumi, naudojama laiko skaičiavimo sistema. Šį kalendorių, kaip ir vakarietiškąjį, naujienose ir pranešimuose naudoja Indijos vyriausybė (pvz., leidinys „The Gazette of India“, valstybinis radijas „All India Radio“). Taip pat jo laikosi dalis hinduistų, gyvenančių Indonezijos Javos ir Balio salose. Nyepi, „Tylos diena“, švenčiama Balyje kaip Saka Naujieji metai. Nepalo mėnulio kalendorius Nepal sambat kilęs iš Saka kalendoriaus.

Kalendoriaus įvedimas

Kalendorius įvestas 1957 m. kovo 22 m. Mažai naudojamas, nors ir buvo įsteigtas Kalendoriaus reformos komitetas, turėjęs sukurti moksliškai pagrįstą, tinkamą naudoti visos Indijos regionuose kalendorių. Iki tol egzistavo skirtingose šalies dalyse apie 30 įvairių kalendorių, kurie atspindėjo iki nepriklausomybės buvusį politinį susiskaldymą, skirtingus religinius interesus.
Klaipėdos mokytojų seminarija

Klaipėdos mokytojų seminarija – mokytojų seminarija Klaipėdoje, rengusi pradžios mokyklų mokytojus, mokančius lietuvių kalbą, dab. H. Manto g. name, kuriame veikia restoranas „Lūja“.

Istorija

Oficialiai įsteigta 1902 m. Karalienės mokytojų seminarijos auklėtinių iniciatyva, pradėjo veikti 1903 m. Iš pradžių į seminariją buvo priimami baigusieji dvimetį Klaipėdos preparandumą (1913 m. jis prijungtas prie seminarijos, 1925 m. jo vietoje įsteigta Klaipėdos spartesnioji mokykla), nuo 1925 m. – baigusieji gimnaziją. Seminarijoje mokslas truko 3 (neilgai – 4) metus, dėstyta pedagogika, psichologija, visi mokyklose mokomi dalykai (lietuvių kalba tik iki 1909 m.) ir jų mokymo metodika, užsienio kalbos (prancūzų, vėliau ir anglų), muzikos teorija, t. p. smuikuoti, vargonuoti. 
Nuo 1923 m. į seminariją buvo priimami tik abi Klaipėdos krašto oficialias kalbas (lietuvių ir vokiečių) mokantieji, lietuvių kalbai skirtos 6–7 m. savaitinės pamokos. 1925 m. Klaipėdos direktorijos nutarimu reikalauta seminarijoje dėstyti Lietuvos Respublikos istoriją, geografiją, pedagoginius kursus. Seminarijos absolventams mokytojo kvalifikacija būdavo suteikiama 1–2 m. išdirbus mokykloje, išlaikius baigiamuosius egzaminus. Seminariją baigė 29 pedagogų laidos, 600–700 mokytojų.
Lietuvos Respublikos vyriausybei nutarus pradinių mokyklų mokytojus rengti pedagoginiuose institutuose, 1936 m. Klaipėdos mokytojų seminarija uždaryta, jos pastate įkurtas Klaipėdos pedagoginis institutas.

Dėstytojai

Seminarijoje dėstė lietuvių kultūros veikėjai Martynas Emilis Nauburas, E. Kairys, Georgas Storosta, J. Stragys, Martynas Mertinaitis.

Auklėtiniai

Klaipėdos mokytojų seminariją baigė Klaipėdos krašto visuomenės veikėjai Mikas Šlaža, Eduardas Simaitis, E. Bajoras, Jurgis Lampsatis, Martynas Purvinas, Jonas Purvinas, Jonas Užpurvis.
Darbas priedangoje (2016 m. komedija)

Siužetas

Artėja Šv. Kalėdos. Policininkas Torbjornas pričiupo Miką ir grasinosi jį uždaryti į kalėjimą. Vėliau jie pasiekė susitarimą, kad Mikas duos parodymus prieš gaujos vadeivą Omarą. Mikas turi dvi sąlygas. Pirmoji, kad norėtų nuvykti į Sveborgą. Antroji, kad jį kelionėje lydėtų moteris policininkė. Viršininkė nori šventes praleisti namie, todėl vienintelė moteris, tinkama atlikti šią užduotį Rikė. Visi apie ją galvoja, kad ji stora, kvaila ir vienintelis privalumas, kad yra mintinai iškalusi visus taisyklių punktus ir paragrafus. Tačiau, ji visiškai nemoka bendrauti su žmonėmis ir net baudos už stovėjimą neleistinoje vietoje be isterijos nesugeba išrašyti. Omaro pakalikai ima persekioti Rikę ir Miką. Pasirodo, kad inspektorius Kūno, perdavinėja informaciją Omarui. Šioje kelionėje įvyksta eilė kvailų nutikimų. Mikas ir Rikė net tampa Kalėdų senio elfais, o galiausiai su seniu susimuša dėl sausainių ir lieka su elfų drabužiais. Taip apsirengę jie atsiduria svingerių klube. Omaras nuolatos seka jų karštais pėdsakais.
Borščiovo kalnagūbris

Borščiovo kalnagūbris (rus. Борщовочный хребет) – kalnų grandinė Rusijoje, rytų Užbaikalėje, Užbaikalės krašte, Šilkos dešiniajame krante. Ilgis (šiaurės rytų – pietvakarių kryptimi) 450 km. Aukštis iki 1498 m. Būdingas vidutinkalnių reljefas. Kalnai sudaryti daugiausia iš granito.
Kalnagūbris padengtas maumedžių miškais su stepių ir pievų ruožais.
Krak de Ševaljė

Krak de Ševaljė (pranc. Krak des Chevaliers) arba Kalat al Hišnas (arab. قلعة الحصن = Qal'at al-Ḥiṣn) – viduramžių pilis šiaurės vakarų Sirijoje, Homso muchafazoje, 40 km į vakarus nuo Homso, netoli Libano sienos, ant 650 m aukščio virš jūros lygio esančios kalvos. Šalia kalvos eina vienintelis kelias tarp Antiochijos ir Beiruto.

Istorija

Pilis pastatyta 1031 m. Alepo emyro. 1099 m. ją užėmė kryžininkai, vadovaujami Raimundo IV, bet apleido patraukę link Jeruzalės. 1110 m. pilį vėl užėmė Tankredas (Galilėjos princas). 1142 m. Krak de Ševaljė Tripolio grafo Raimundo II perduota hospitalijeriams. Pilis tapo hospitalijerių ordino karių strateginiu centru. Tarp 1150 ir 1250 m. pilis buvo rekonstruota, išplėsta ir talpino 2000 karių garnizoną.
1163 m. pilį nesėkmingai bandė užimti Nur ad Dinas Zengi. XII-XIII a. pilis nukentėjo nuo žemės drebėjimų, bet buvo atstatyta. 1188 m. Krak de Ševaljė bandė užimti Saladinas, bet kryžininkai atrėmė šį antpuolį. 1217 m., V-ojo kryžiaus žygio metu, karalius Andrius II sutvirtino pilį bei finansavo jos įgulą. 1271 m. pilį pavyko užimti mameliukų sultonui Beibarsui I. Jis, pasinaudojęs apgaule privertė pilies įgulą pasiduoti. Užėmęs pilį sultonas ją įtvirtino, o vietoje buvusios koplyčios įrengė mečetę.
Carlos Jiménez

Karjera

Karlos Chimenezas profesionalo karjerą pradėjo 1994 m. Tais metais jis tapo Madrido „Estudiantes“ klubo nariu ir šioje ekipoje žaidė iki pat 2006 m., kuomet perėjo į „Unicaja“ klubą. 2011 m. birželio viduryje kontraktas su žaidėju nebuvo pratęstas.
2011 m. rugpjūčio pradžioje pasirašė vienerių metų sutartį su Madrido „Estudiantes“ klubu. 2012 m. rugsėjo 17 d. pasirašė mėnesio trukmės sutartį, su galimybe ją pratęsti dar vienam mėnesiui su Malagos "Unicaja" klubu. 2012 m. gruodžio 17 d. paskelbė karjeros pabaigą ir tapo Jasmino Repešos asistentu.
2006 m. su Ispanijos rinktine tapo Pasaulio čempionu.
Borneo orangutanas

Gyvenimo trukmė

Tokijo zoologijos sode laikytas nelaisvėje, nusibaigęs borneo orangutanas yra išgyvenęs 62 metus.
Ole Einar Bjørndalen

Biografija

Ole Einar Bjorndalen gimė Norvegijos Drameno miestelyje, augo Simostrandos mieste fermerių šeimoje. Jaunystėje daug sportavo, žaidė futbolą, rankinį, užsiiminėjo lengvąja atletika. Jau nuo 10 metų pradėjo slidinėti, užsiiminėti biatlonu. Turi du brolius ir dvi seseris. Vyriausias brolis Dagas taip pat buvo žinomas biatlonininkas.
Ole Einar Bjorndalen gyvena Obertilliach’e (Austrija). Buvo vedęs italų biatlonininkę Nathalie Santer. 2016 m. liepą vedė baltarusių biatlonininkę, olimpinę čempionę Dariją Domračevą, su kuria 2016 m. spalio 1 d. susilaukė dukters Ksenijos.

Karjera

1992−93 m. sezone O. E. Bojorndalenas debiutavo pasaulio taurės varžybose. 1993 m. tapo triskart pasaulio jaunimo biatlono čempionu. Po metų pateko į Norvegijos suaugusių rinktinę.
1994 m. debiutavo Lilehamerio žiemos olimpinėse žaidynėse. 1996−97 metų sezone laimėjo pirmąjį pasaulio biatlono taurės etapą (Anterselva, Italija). 1998 m. Nagano žiemos olimpinėse žaidynėse laimėjo pirmąjį aukso medalį bei laimėjo pirmąją pasaulio biatlono taurę. 2002 m. Solt Leik Sičio žiemos olimpinėse žaidynėse laimėjo visas biatlono rungtis (4 aukso medaliai) bei dalyvavo ir slidinėjimo varžybose, užėmė 5-tą vietą 30 km rungtyje. 2010 m. Vankuverio žiemos olimpinėse žaidynėse estafečių rungtyje laimėjo savo šeštąjį olimpinį aukso medalį. 2014 m. Sočio žiemos olimpinėse žaidynėse laimėjo aukso medalius sprinto ir mišrios estafetės lenktynėse.
Jis dvidešimt kartų tapo pasaulio biatlono čempionu, šešis kartus laimėjo bendrosios įskaitos pasaulio biatlono taurę.
2018 m. balandžio 4 d. O. E. Bjorndalenas paskelbė, kad pasitraukia iš profesionalaus sporto.
Diana Čedavičienė

Diana Čedavičienė (g. 1965 m. sausio 1 d. Klaipėdoje) – Klaipėdos Liudviko Stulpino pagrindinės mokyklos direktorė, anglų kalbos mokytoja metodininkė.
1984 m. baigė Kapsuko pedagoginę mokyklą, 1988 m. baigė Šiaulių pedagoginį institutą.
Sutuoktinis Virginijus, vaikai Tomas, Robertas.
Merkantilizmas

Merkantilizmas – ekonomikos teorijos raidos srovė, kuri pabrėžia mainų ir prekybos svarbą bei laiko tai tautos gerovės šaltiniu. Ankstyvojo kapitalizmo ekonominė politika.
Skiriamas į ankstyvąjį (XVI a. – XVII a.) ir vėlyvąjį (XVIII a.) merkantilizmą.

Idėjos

Prekyboje, ypač užsienio, gaunami pinigai sudaro tautos ir valstybės turtą. Norint padidinti turtą yra būtinos valstybinio protekcionizmo priemonės, kuriomis būtų reguliuojama šalies užsienio prekyba, skatinamas eksportas, stabdomas importas ir produkcijos pardavimo į užsienį gamybos vystymas. Merkantilistų manymu, gamybos plėtrai palaikyti yra būtinas žemas darbo užmokestis, spartus gyventojų skaičiaus augimas.

Bruožai

Rėmė užjūrio kolonijų tinklo kūrimą, kolonijų draudimą prekiauti su kitomis tautomis, skatino sidabro ir aukso kaupimą, draudimą prekyba užsienio laivais, maksimalų vietinių išteklių naudojimą.
NATO jūrinių pajėgų Nuolatinės parengties priešmininių laivų grupė

NATO jūrinių pajėgų Nuolatinės parengties priešmininių laivų grupė (angl. Standing NATO Mine Countermeasures Group arba sutrumpintai SNMCMG) – NATO nuolatinės parengties junginys veikiantis kaip pagrindinė jūrinių NATO greito reagavimo pajėgų platforma.
Šiai NATO jūrinių pajėgų Nuolatinės parengties priešmininių laivų grupei savo laivus skiria NATO jūrinės valstybės. Grupei rotacijos pagrindu 6-12 mėn. laikotarpiui vadovauja vis kitos NATO valstybės atstovas.
Aktyvavus šias pajėgas sudarantys laivai yra paruošti nedelsiant išvykti į operacijos rajoną, taip užtikrinant greitą ir efektyvų NATO užduočių vykdymą.

Paskirtis

NATO nuolatinės parengties priešmininių laivų junginio paskirtis – aprūpinti aljansą nuolatiniais jūrų pajėgumais pratybų ir realių operacijų atvejais. Junginys veikia šiaurės Europos vandenyse, kur vykdo išminavimo operacijas jūroje, dalyvauja kituose NATO šalių tarptautiniuose mokymuose jūroje ir pratybose su NATO partneriais. Šis junginys taip pat gali būti naudojamas reaguojant į krizes, demonstruojant Aljanso buvimą regione ir solidarumą, lankant NATO šalių ir partnerių uostus.

Istorija

2014 m. antrąjį pusmetį (nuo 2014 m. rugpjūčio mėn. iki 2015 m. sausio mėn.) NATO Nuolatinės parengties priešmininių laivų grupei vadovavo Lietuvos karinių jūrų pajėgų karininkas komandoras Giedrius Premeneckas. Taip pat Lietuva tuo metu šiam junginiui buvo skyrusi vadovavimo ir aprūpinimo laivą N42 Jotvingis bei junginio štabo narius.
Nuo 2016 m. liepos 15 d., prie NATO nuolatinės parengties priešmininių laivų 1 grupės (sutr. SNMCMG1) yra prisijungęs Lietuvos kariuomenės Karinių jūrų pajėgų laivas M53 Skalvis. Nuo liepos mėn. laivai aplankė Kylio (Vokietija), Narviko, Hamerfesto, Trondheimo, Bergeno, Trumsės, Bodės, Stavangerio (Norvegija), Kopenhagos, Rionės (Danija), Svinouiscio (Lenkija), Šeburo (Prancūzija), Fasleino ir Aberdino (Jungtinė Karalystė) uostus. Tranzito tarp uostų metu šį NATO laivų grupė nuolat vykdė jungtinius taktinius mokymus.
Rugpjūčio mėn. laivai dalyvavo išminavimo operacijoje prie Norvegijos krantų, o rugsėjo mėn. dalyvavo Baltijos jūroje, Danijos, Lenkijos, Švedijos ir Vokietijos vandenyse, vykusiose didelio masto kariniuose mokymuose ,,Northern Coast 2016“ (liet. „Šiaurės krantai 2016„). Spalio 8-20 d. laivai dalyvavo vakarų Škotijos (Jungtinė Karalystė) pakrantėje vykusiuose didelio mąsto jungtinių (jūrų, oro ir sausumos) pajėgų kariniuose mokymuose „Joint Warrior 2016“.
Valierius Jasiūnas

Biografija

1969 m. baigė Lietuvos kūno kultūros institutą. 1983 m. biologijos mokslų kandidatas.
1971–1993 m. Lietuvos kūno kultūros instituto dėstytojas, 1983–1991 m. instituto prorektorius mokslo reikalams, 1991–1992 m. rektorius. Nuo 1993 m. Kauno medicinos akademijos (nuo 1998 m. Kauno medicinos universitetas) dėstytojas, 1993–2003 m. Kineziologijos (iki 1998 m. Fizinio auklėjimo ir sporto medicinos) katedros vedėjas; nuo 1993 m. profesorius. 1991–2002 m. Sportininkų testavimo ir reabilitacijos centro, nuo 2002 m. sveikatingumo centro „Sveikatos Sala“ vadovas.

Mokslinė veikla

Mokslinio darbo sritis – įvairaus amžiaus asmenų griaučių raumenų sistemos funkcinės būklės diagnostikos metodų ir korekcijos metodikų tobulinimas. Parašė vadovėlį, metodinių mokymo priemonių.
Stasys Abramauskas

Stasys Abramauskas (1927 m. spalio 16 d. Nevaišiai, Gardino sritis – 1996 m. spalio 28 d. Vilnius) – inžinierius architektas, architektūros istorikas, humanitarinių mokslų daktaras.

Biografija

1950 m. baigė Kauno universitetą. 1962 m. baigė Maskvos centrinį architektūros teorijos ir istorijos institutą. 1965 m. architektūros mokslų kandidatas. 1974 m. stažavo Vokietijoje, Veimaro architektūros mokykloje ir Greifsvaldo universiteto Menotyros institute. 
1950–1970 m. dėstė architektūros istoriją Kauno politechnikos institute, nuo 1970 m. Vilniaus inžineriniame statybos institute (nuo 1989 m. Vilniaus Gedimino technikos universitetas), taip pat Vilniaus universitete ir Vilniaus pedagoginiame universitete, nuo 1966 m. docentas. 1952 m. sudaręs Lietuvos architektūros istorijos programos prospektus šią discipliną būsimiesiems architektams dėstė visą savo gyvenimą.
Vienas pirmųjų pradėjo Lietuvos XIII- XV a. architektūros tyrimus. Jo tyrinėta Medininkų pilis, Trakų pilis, kitos pilys ir statiniai. Parašė apie 300 moksl. straipsnių iš Lietuvos architektūros istorijos, apie mūrinės statybos atsiradimą Lietuvoje, Trakų miesto raidą ir paminklosaugos.